A Bizottság 493/1999/EK rendelete

(1999. március 5.)

a baromfihús- és tojáságazatra, valamint az ovalbuminra vonatkozó kiegészítő importvám rendszer végrehajtására és a kiegészítő importvám megállapítására vonatkozó részletes szabályok megállapításáról, valamint a 163/67/EGK rendeletet hatályon kívül helyezéséről szóló 1484/95/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1516/96/EK bizottsági rendelettel [1] módosított, a tojás piacának közös szervezéséről szóló, 1975. október 29-i 2771/75/EGK tanácsi rendeletre [2] és különösen annak 5. cikke (4) bekezdésére és 15. cikkére,

tekintettel a legutóbb a 2916/95/EK bizottsági rendelettel [3] módosított, a baromfihús piacának közös szervezéséről szóló, 1975. október 29-i 2777/75/EGK tanácsi rendeletre [4] és különösen annak 5. cikke (4) bekezdésére és 15. cikkére,

tekintettel a legutóbb a 2916/95/EK bizottsági rendelettel módosított, az ovalbumin és a laktalbumin közös kereskedelmi rendszeréről szóló, 1975. október 29-i 2783/75/EGK tanácsi rendeletre [5] és különösen annak 3. cikke (4) bekezdésére és 10. cikkére,

mivel a legutóbb a 117/1999/EK rendelettel [6] módosított 1484/95/EK bizottsági rendelet [7] úgy rendelkezik, hogy az importőr kérésére a kiegészítő importvám a CIF-importár alapján is megállapítható; mivel a Kereskedelmi Világszervezetben határozat született arról, hogy a kiegészítő vámot kötelező a CIF-importár alapján megállapítani; mivel a rendelet 3. cikkét, 4. cikkének (1) bekezdését, I. mellékletét és a címét e határozatnak megfelelően módosítani kell;

mivel pontosabban meg kell határozni azokat a különféle árakat, amelyek az irányadó árak meghatározásának alapjául szolgálnak;

mivel az e rendeletben foglalt intézkedések összhangban vannak a Baromfihús- és Tojáspiaci Irányítóbizottság véleményével,

ELFOGADTA EZT A RENDELETET:

1. cikk

Az 1484/95/EK rendelet a következőképpen módosul:

1. A rendelet címe a következő lesz:

"A Bizottság 1995. június 28-i 1484/95/EK rendelete a baromfihús- és tojáságazatra, valamint a ovalbuminra vonatkozó kiegészítő importvámrendszer végrehajtására és az irányadó árak meghatározásáról, valamint a 163/67/EGK rendelet hatályon kívül helyezéséről."

2. A 2. cikk a következőképpen módosul:

- az első bekezdés második francia bekezdése helyébe a következő lép:

- "— CIF-importárak; ennek a rendeletnek az alkalmazásában a CIF-importár a következő tényezőkből áll: a) a FOB ár a származási országban; és b) szállítási és biztosítási költségek a Közösség vámterületére való belépési pontig,"

- az 1. bekezdés utolsó mondatában az "Ezek az árak" kifejezés helyébe az "Ezek az irányadó árak" kifejezés lép,

- a (2) bekezdésben a "harmadik" helyébe a "második és harmadik" lép.

3. A 3. cikk helyébe a következő lép:

"3. cikk

(1) A kiegészítő importvámot az érintett szállítmány CIF-importára alapján, a 4. cikk rendelkezéseinek megfelelően állapítják meg.

(2) Ha a szállítmány 100 kg-jára eső CIF-importár magasabb, mint a 2. cikk (1) bekezdésében szereplő alkalmazandó irányadó ár, az importőr az importáló államok illetékes hatóságainak legalább a következő bizonyítékokat köteles bemutatni:

- a vételi szerződés vagy más ezzel egyenértékű irat,

- a biztosítási szerződés,

- a számla,

- a származási bizonyítvány (ha szükséges),

- a szállítási szerződés,

- és tengeri szállítás esetén a hajóraklevél.

(3) A (2) bekezdésben szereplő esetben az importőr köteles letenni a 2454/93/EGK bizottsági rendelet [8] 248. cikke (1) bekezdésében szereplő biztosítékot, amely megegyezik annak a kiegészítő importvámnak az összegével, amelyet akkor kellett volna fizetnie, ha a kiegészítő importvám számítása a szóban forgó termék irányadó ára alapján történt volna, az I. mellékletben leírtak szerint.

(4) Az importőrnek az adott termék eladásától számítva egy hónap áll rendelkezésére annak bizonyítására, hogy a szállítmány értékesítése olyan feltételek mellett történt, amelyek megerősítik a 2. bekezdésben szereplő árak helyességét, feltéve, hogy nem telt le a szabad forgalombahozatali nyilatkozat elfogadásának keltétől számított hat hónapos határidő. A fenti határidők bármelyike be nem tartásának következménye a biztosíték elvesztése. A hat hónapos határidőt az importőr megfelelően indokolt kérésére az illetékes hatóság legfeljebb három hónappal meghosszabbíthatja.

A letett biztosíték felszabadítása olyan mértékben történik meg, amilyen mértékben a vámhatóságok elfogadják az értékesítés feltételeinek bizonyítását.

Ellenkező esetben a biztosítékot a kiegészítő importvám kifizetésébe beszámítják.

(5) Ha az illetékes hatóságok ellenőrzés során megállapítják, hogy e cikk követelményei nem teljesültek, a visszajáró importvámot a 2913/92/EGK rendelet 220. cikkének megfelelően visszatérítik. A visszatérítendő vagy visszatérítendőként megmaradó importvám összege magában foglalja az áru szabad forgalomba hozatalának napjától a visszatérítés napjáig járó kamatot. Az alkalmazott kamat mértéke megegyezik a visszatérítési műveletekre a nemzeti jogszabályok által előírt érvényes kamattal.".

4. A 4. cikk (1) bekezdésének bevezető mondata helyébe a következő lép:

"Ha az 1. cikk (2) bekezdésében szereplő szóban forgó intervenciós ár és a szóban forgó szállítmány CIF-importára közötti különbség:"

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet 1999. március 25-től kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. március 5-én.

a Bizottság részéről

Franz Fischler

a Bizottság tagja

[1] HL L 189., 1996.7.30., 99. o.

[2] HL L 282., 1975.11.1., 49. o.

[3] HL L 305., 1995.12.29., 49. o.

[4] HL L 282., 1975.11.1., 77. o.

[5] HL L 282., 1975.11.1., 104. o.

[6] HL L 15., 1999.1.20., 4. o.

[7] HL L 145., 1995.6.29., 47. o.

[8] HL L 253., 1993.10.11., 1. o.

--------------------------------------------------